Diari Oficial de la Generalitat Valenciana


Sumari del DOGV 3319, del 31-08-1998 (1998/7257)

RESOLUCIÓ de 4 d'agost de 1998, del Servei Territorial d'Indústria i Energia d'Alacant, per la qual s'autoritza l'empresa Enagás, SA, per a la realització de les instal·lacions corresponents a l'Addenda I al Projecte Xarxes de Distribució de Gas Natural per a usos industrials de Banyeres de Mariola i Villena, al terme municipal de Villena (Alacant).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3319

Data del DOGV
:   31-08-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/7257


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 4 d'agost de 1998, del Servei Territorial d'Indústria i Energia d'Alacant, per la qual s'autoritza l'empresa Enagás, SA, per a la realització de les instal·lacions corresponents a l'Addenda I al Projecte Xarxes de Distribució de Gas Natural per a usos industrials de Banyeres de Mariola i Villena, al terme municipal de Villena (Alacant). [1998/X7257]
  
Per Resolució de la Conselleria d'Indústria, Comerç i Turisme, de la Generalitat Valenciana, d'1 de juny de 1993, s'atorgà a Enagás, SA, concessió administrativa per al subministrament de gas natural per a usos industrials a diversos termes municipals de la província d'Alacant, entre els quals es troba el de Villena (BOE núm. 175, de 23/07/93).
  
Enagás, SA, va sol·licitar, mitjançant escrit de data 19/02/98, davant d'aquest Servei Territorial d'Indústria i Energia d'Alacant, i a l'empara del que disposa la Llei 10/87, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, i l'article 9.b) del Reglament General del Servei Públic de Gasos Combustibles, aprovat per Decret 2.913/1973, de 26 d'octubre, autorització del projecte d'instal·lacions de l'Addenda I al Projecte Xarxes de Distribució de Gas Natural per a usos industrials de Banyeres de Mariola i Villena, que discorrerà íntegrament pel terme municipal de Villena.
  
Vista la sol·licitud presentada per Enagás, SA, i estudiada l'Addenda I al Projecte Xarxes de Distribució de Gas Natural per a usos industrials de Banyeres de Mariola i Villena, visada pel col·legi oficial d'enginyers corresponent.
  
Vistes les al·legacions formulades, mitjançant escrit registrat d'entrada en aquest Servei Territorial, amb data 31/03/98, pel senyor Jerónimo Ferriz Hernández, copropietari de la finca A-VL-147V, en nom propi i en el de la seua germana Dª Isabel, en què manifesta que el nou traçat millora en múltiples aspectes l'original, però que, això no obstant, el milloraria encara més si descorrera per l'oest de l'autovia o del ferrocarril. Fa constar igualment que les parcel·les O-VJ-708-T i 146-V figuren ja al seu nom al cadastre de rústica, per la qual cosa hauran d'entendre's amb ell les successives diligències expropiatòries.
  
Vista la contestació d'Enagás, SA, a les al·legacions esmentades, mitjançant escrit de data 16/06/98, en què l'entitat beneficiària manifesta que la tuberia discorre en les finques dels al·legants a la distància autoritzada per la Unitat de Carreteres d'Alacant, i que el gasoducte està ubicat dins de la zona de servitud de l'autovia, en la qual no es podran realitzar obres ni es permetran més usos que aquells que siguen compatibles amb la seguretat vial, llevat de per raons d'interés general i sempre amb l'autorització prèvia del Ministeri de Foment, per la qual cosa el traçat actual no perjudica els projecte d'urbanització que l'al·legant té previst de realitzar. D'altra banda, s'hi assenyala que la modificació del Projecte que Enagás, SA, ha realitzat és conseqüència de les al·legacions al projecte inicial en fase d'informació pública, i està consensuada amb l'Ajuntament de Villena.
  
Vistes les al·legacions formulades, mitjançant escrit registrat d'entrada en aquest Servei Territorial, amb data 07/04/98, pel senyor Francisco Hernández Menor, propietari de la parcel·la A-VL-136V, en què manifesta que per la seua finca s'han realitzat successives expropiacions, i l'han deixada al límit de qualsevol utilitat, tant urbana com agrícola, per la qual cosa sol·licita la modificació del traçat, que evite el pas per la seua propietat.
  
Vista la contestació d'Enagás, SA, a les al·legacions esmentades, mitjançant escrit de data 16/06/98, en què l'entitat beneficiària manifesta que l'al·legant no assenyala per on ha de modificar-se el traçat, per la qual cosa no és possible atendre la seua petició, ja que, una vegada que el traçat s'ha desplaçat fins el límit de la zona de domini de l'autovia, i sempre dins de la zona de servitud, l'afecció a les finques particulars ha quedat reduïda a la mínima expressió, des del punt de vista de la construcció dins de la propietat i respecte a l'ús agrícola, una vegada acabada l'obra, la finca podrà seguir sent cultivada en condicions molt semblants a les actuals.
  
Vistes les al·legacions formulades, mitjançant escrit registrat d'entrada en aquest Servei Territorial de data 17/04/98, pel senyor Luis Miguel González Lucas, procurador dels tribunals, i de la senyora Virtudes Fernández de Palencia y Selva, en què manifesta que la finca A-VL-153/1V és copropietat de l'al·legant i dels seus germans Dª Piedad, Dª Ramona, Dª Pía i Dº Rafael i dels hereus de Dª Miguel Fernández de Palencia y Selva, i la parcel·la A-VL-155V és copropietat, a més de l'al·legant, de les seues germanes Dª Piedad i Dª Ramona Fernández de Palencia y Selva. Que les dos parcel·les estan qualificades com a sòl urbanitzable programat i, en la 155V hi ha una casa emblemàtica anomenada 'Casa de les Fonts', que possiblement resulte afectada pel traçat. Fa contar també que el seu germà, Dº Rafael Fernández de Palencia y Selva, està incapacitat judicialment i, encara que una de les seues germanes n'està nomenada tutora, per a disposar de la finca necessita l'autorització judicial pertinent.
  
Vista la contestació d'Enagás, SA, a les al·legacions esmentades, mitjançant escrit de data 16/06/98, en què l'entitat beneficiària manifesta que es procedeix a rectificar la relació de béns i drets en el sentit assenyalat per l'al·legant, sense perjudici que durant l'alçament de l'acta prèvia, a què serà citada personalment, aporte els títols de propietat que ho acrediten. Quant a la qualificació del terreny, haurà de sotmetre's a la cèdula urbanística que, en el seu moment, expedesca l'Ajuntament de Villena i que l'al·legant haurà d'aportar a l'alçament de l'acta prèvia. Quant a la incapacitació del seu germà Dº Rafael, hi ha prou que la seua tutora legal signe en representació seua, donat que no es procedeix a la transmissió del domini de la finca. La 'Casa de les Fonts' a què es refereix l'al·legant no resulta afectada pel traçat.
  
Vistes les al·legacions formulades, mitjançant escrit registrat d'entrada en aquest Servei Territorial de data 23/04/98, per Dª Piedad Fernández de Palencia y Selva, en què manifesta: a) que les finques identificades en el plànol parcel·lari com A-ST-323-4Z i A-VL-155V a nom d'Hereus de Miguel Fernández de Palencia y Selva, són també de la seua propietat, i en aquest sentit s'ha de rectificar la relació de béns i drets; b) que no s'ha notificat individualment a l'al·legant l'afecció que pateix la finca, per la qual cosa es reserva el dret de realitzar les al·legacions oportunes, una vegada s'haja practicat la notificació que la Llei 30/92, de 26 de novembre, estableix per a qualsevol interessat en un expedient administratiu; c) que, cautelarment, s'oposa al traçat que figura en l'Addenda i sol·licita que es torne al traçat inicial.
  
Vista la contestació d'Enagás, SA, a les al·legacions esmentades, mitjançant escrit de data 16/06/98, en què l'entitat beneficiària manifesta que: a) es procedeix a subsanar la relació de béns i drets en el sentit assenyalat per l'al·legant, sense perjudici que durant l'alçament de l'acta prèvia a l'ocupació, a què serà citat personalment, aporte els títols de propietat corresponents; b) la notificació individual es practica a l'al·legant una vegada aprovat el projecte, amb la convocatòria d'actes prèvies. En la fase actual, el projecte se sotmet a informació general, per tal que tant els que hi resulten afectats com els que no ho són, puguen formular al·legacions sobre el traçat. És per això que la informació preceptiva per a l'aprovació del projecte es realitza en butlletins, diaris i edictes a l'Ajuntament amb caràcter general, per tal que qualsevol persona, siga afectada o no, puga manifestar-s'hi, sense que la llei exigesca la notificació individual perquè es produesca l'aprovació del projecte; c) Enagás, SA, no ha modificat el projecte a conveniència seua, sinó com a conseqüència de les al·legacions formulades durant la informació pública del projecte inicial, particularment per l'Ajuntament de Villena, que ostenta la representació dels interessos generals del municipi.
  
Vistes les al·legacions formulades, mitjançant escrit registrat d'entrada en aquest Servei Territorial de data 23/04/98 i 24/04/98, pel senyor Antonio Fernández de Palencia Roca (hereu de Miguel Fernández de Palencia y Selva), Dª Ramona i Dº Rafael Fernández de Palencia y Selva, en què manifesten ser igualment copropietaris de la finca 153/1V i 155V de les afectades pel projecte modificat, es pronuncien en els mateixos termes en què ho fa la seua germana Dª Piedad en l'al·legació anteriorment contestada, per la qual cosa es dóna ací per reproduït allò anteriorment exposat.
  
Vistes les al·legacions formulades, mitjançant escrit registrat d'entrada en aquest Servei Territorial de data 24/04/98, per la senyora Consuelo Borso di Carminati Portillo, propietària de la finca A-VL-153V, en què manifesta l'arbitrarietat del traçat en la seua finca, ja que la divideix en dos, malgrat que es tracta de sòl urbanitzable, amb el consegüent perjudici per a la posterior edificació. Sol·licita que el traçat discórrega per la finca de la seua propietat, tot seguint la línia divisòria amb el camí ramader confrontant i per la zona de domini de l'autovia Madrid-Alacant.
  
Vista la contestació d'Enagás, SA, a les al·legacions esmentades, mitjançant escrit de data 16/06/98, en què l'entitat beneficiària manifesta que en la definició del traçat d'una obra lineal és materialment impossible donar satisfacció a tots els titulars afectats. Necessàriament, sempre hi haurà finques concretes en què és necessari efectuar un canvi en la direcció del traçat i que es vegen afectades en major mesura que la resta de les finques. L'actual traçat s'ha realitzat seguint les directrius de l'Ajuntament de Villena. En el cas de la finca de l'al·legant, el traçat està condicionat a més per la necessitat de travessar l'autovia Madrid-Alacant en aquell punt, i per les distàncies que s'han de guardar respecte de l'autovia i la carretera confrontant.
  
Vist l'esmentat Decret 2.913/1973, de 26 d'octubre; el Decret 1.775/1967, de 22 de juliol; l'Ordre del Ministeri d'Indústria, de 18/11/1974, per la qual s'aprova el reglament de Xarxes i Connexions de Serveis de Combustibles Gasosos, modificada per ordres del Ministeri d'Indústria i Energia, de 26/10/1983, de 06/07/1984 i de 09/03/1994; la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i d'altres disposicions concordants, aquest Servei Territorial resol:
  
Autoritzar les instal·lacions sol·licitades per Enagás, SA, d'acord amb l'Addenda I al Projecte Xarxes de Distribució de Gas Natural per a usos industrials de Banyeres de Mariola i Villena, d'acord amb les condicions següents:
  
1. En tot moment, haurà de complir-se tot el que s'estableix en el Reglament General del Servei Públic de Gasos Combustibles, així com en les normes complementàries, Reglament de Xarxes i Connexions de Servei de Combustibles Gasosos aprovat per Ordre del Ministeri d'Indústria, de 18 de novembre de 1974, i modificat per ordres del Ministeri de 26 d'octubre de 1983, de 6 de juliol de 1984 i de 9 de març de 1994, i per la Resolució d'1 de juny de 1993, de la Conselleria d'Indústria i Comerç, per la qual s'atorga a Enagás, SA, la concessió administrativa per al subministrament de gas natural per a usos industrials, entre d'altres, al terme municipal de Villena.
  
2. El termini per a la posada en marxa de les instal·lacions que s'autoritzen serà de dotze mesos, a partir de la data de l'ocupació real de les finques afectades.
  
3. Les instal·lacions que s'autoritzen per aquesta resolució hauran de realitzar-se d'acord amb el projecte denominat Addenda I al Projecte Xarxes de Distribució de Gas Natural per a usos industrials de Banyeres de Mariola i Villena, i d'altra documentació tècnica presentada, que queda especificada en les dades bàsiques següents:
  
Descripció de les instal·lacions: la tuberia serà d'acer sense soldadura, segons l'especificació API 5L. L'acer serà de grau B i estarà protegit contra la corrosió.
  
La pressió màxima de servei de la conducció serà de 16 bars relatius.
  
Les longituds, espessor i diàmetre de les canalitzacions són les següents:
  
Diàmetre Espessor (mm) Longitud (m)
  
6'' 4 6506
  
4'' 3,6 2356
  
2'' 3,9 123
  
El pressupost total de les instal·lacions objecte d'aquesta autorització s'eleva a la quantitat de cent vint-i-set milions cent noranta-una mil cinc-centes setanta-cinc pessetes (095.795.571 PTA).
  
4. Per a introduir modificacions que afecten les dades bàsiques a les quals es refereix la condició 3ª, caldrà obtenir autorització en aquest Servei Territorial.
  
5. Una vegada finalitzades les obres d'instal·lació, s'efectuaran els assaigs i les proves oportunes, i s'informarà amb un termini de 48 hores de la seua realització a aquest Servei Territorial.
  
6. Aquest Servei Territorial aprovarà també les condicions concretes d'aplicació del projecte i introduirà les modificacions de detall que resulten convenients.
  
7. Enagás, SA, donarà compte de la finalització de les instal·lacions a aquest Servei Territorial per al seu reconeixement definitiu i alçament de l'acta de posada en marxa, requisit sense el qual no podran entrar en funcionament. A l'efecte, s'aportarà a aquest Servei Territorial un certificat final d'obra, signat per tècnic superior competent i visat pel col·legi oficial corresponent, en què conste que la construcció i el muntatge s'han efectuat d'acord amb la normativa tècnica vigent que els siga d'aplicació, acompanyat de la documentació corresponent a les proves i els assaigs realitzats.
  
8. Aquest Servei Territorial es reserva el dret de deixar sense efecte aquesta autorització en el moment en què es demostre l'incompliment de les condicions imposades per la declaració inexacta de les dades subministrades o per qualsevol altra causa excepcional que ho justifique legalment.
  
9. Els encreuaments especials i altres afeccions de béns de domini públic es realitzaran de conformitat amb els condicionaments imposats per organismes competents afectats.
  
De conformitat amb el que disposen els articles 10 i 13 de la Llei 10/87, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, aquesta autorització, que comporta la declaració concreta d'utilitat pública de les instal·lacions i la necessitat d'ocupació dels béns i drets afectats, donarà lloc a la seua ocupació urgent. Els béns i drets esmentats són els inclosos en la relació que es publicà en el DOGV de data 21/11/97.
  
Aquesta autorització s'atorga sense perjudici i independentment de les autoritzacions, llicències o permisos de competència municipal, provincial o altres de necessaris per a la realització de les obres de les instal·lacions.
  
Contra aquesta resolució podrà interposar-se recurs ordinari davant del director general d'Indústria i Energia de la Conselleria d'Ocupació, Indústria i Comerç de la Generalitat Valenciana, en el termini d'un mes, comptador des del dia de la seua notificació, segons el que determina l'article 114 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.